B. Bugár, podpredseda NR SR: (2002-06-26):
návrhu poslancov Národnej rady Slovenskej republiky Lászlóa Hóku a Pavla Prokopoviča na vydanie zákona, ktorým sa mení a dopĺňa zákon č. 263/1999 Z. z. o verejnom obstarávaní a o zmene a doplnení niektorých zákonov v znení zákona č. 557/2001 Z. z. Návrh zákona ste dostali pred prvým čítaním ako tlač 1539 a spoločnú správu máte v tlači 1539a. Teraz dávam slovo pánovi poslancovi Hókovi. Nech sa páči, pán poslanec. L. Hóka, poslanec: Ďakujem, pán predsedajúci. Vážená Národná rada, zákon č. 263/1999 Z. z. o verejnom obstarávaní v pomerne veľkej šírke pokrýva subjekty, ktoré sú povinné uplatňovať pri uzatváraní zmlúv metódy a postupy verejného obstarávania. Upravuje štyri metódy verejného obstarávania, z ktorých sa tri povinne zverejňujú a umožňujú neobmedzenému počtu uchádzačov vo verejnej súťaži a neobmedzenému počtu záujemcov vo verejnej súťaži a v rokovacom konaní sa zverejnením zapojiť do procesu verejného obstarávania. Ako už tu pán kolega Bohunický uviedol, legislatívna zmena v znení zákona č. 557/2001 Z. z. trošku komplikovala situáciu a skúsenosti z predchádzajúcich rokoch poukázali na nedostatky zákona. Domnievame sa, že tieto nedostatky vyžadujú potrebu vykonať niektoré opatrenia, zmeny v zákone vo verejnom obstarávaní. Nami predložený návrh zákona reaguje na citované náležitosti, čiže nedostatky zákona. Predovšetkým návrh zákona ruší výkony ako osobitnú kategóriu a zahŕňa ich pod zmluvy na poskytovanie služieb. Zároveň upravuje nové pravidlá pre metódu súťaže návrhov. Určuje sa okruh zmlúv, ktoré sa vyčleňujú z uplatňovania metód a postupov verejného obstarávania v súlade so smernicami Európskej únie. Upravuje definíciu obstarávateľa v súlade s právom Európskej únie tak, že stanovuje základné znaky, ktoré tieto organizácie a podniky musia spĺňať. Definícia je rozdelená na obstarávateľov, ktorí sa vo všeobecnosti zaraďujú do verejného sektora, a na obstarávateľov, ktorí podnikajú v sektoroch vodného hospodárstva, energetiky, dopravy a telekomunikácií a dopĺňajú sa nové právnické osoby alebo fyzické osoby, ktoré môžu pôsobiť na trhu ako prirodzené monopoly. Ďalej upravuje definíciu uchádzača - záujemcu, ktorí pôvodne definovaní cez pojem podnikateľa podľa Obchodného zákonníka, čo bolo vnímané ako diskriminácia voči účastníkom verejného obstarávania z iných krajín. V súlade so smernicami sa definujú verejné zmluvy uzatvárané obstarávateľmi, ktoré umožňujú presnejšiu interpretáciu zmlúv, ktoré podliehajú režimu zákona. Zákon presnejšie v súlade so smernicami určuje pravidlá zamedzujúce obchádzaniu zákona v dôsledku rozdelenia zmluvy alebo predmetu obstarávania. Určuje podmienky účasti vo verejnom obstarávaní a rozširuje ich dôvody, na základe ktorých môže byť uchádzač alebo záujemca vylúčený z metódy verejného obstarávania. Upravuje definíciu pre užšiu súťaž a rokovacie konanie tak, aby zároveň určoval postup obstarávateľa v týchto metódach verejného obstarávania. Už tu bola citovaná podprahová metóda vyššou alebo nižšou pridanou cenou. Zákon reaguje aj na tieto problémy pri uplatňovaní podprahového obstarávania s nižšou cenou tým, že stanovuje pravidlo na dosiahnutie najlepšej hodnoty na vynaložené finančné prostriedky. Ak dovolíte, citoval by som nami navrhovanú úpravu § 56f ods. 1, kde je uvedené, že obstarávateľ postupuje pri rokovacom konaní bez zverejnenia podľa § 56e ods. 2 tak, aby vynaložené náklady na získanie predmetu obstarávania boli primerané jeho kvalite a cene. Obstarávateľ podľa svojich podmienok určí finančný limit alebo vecný limit, pri ktorom nebude vykonávať prieskum trhu. Ako už pán kolega Bohunický spomínal, je tu istý nesúlad s nami. My sme diskutovali, či je možné alebo nie je možné zapracovať návrh pána Bohunického do tohto návrhu zákona. My sa domnievame, že to, čo predkladá pán Bohunický, určitým spôsobom je obsiahnuté v návrhu zákona, ktorý predkladáme my ako poslanci. Totiž obstarávateľ má možnosť stanoviť sám tie limity, ktoré on potrebuje. Na základe toho, ako on aj my sme konzultovali, samozrejme, s odborovými organizáciami, ako aj so stavovskými organizáciami, to znamená Združením miest a obcí Slovenska, kde niektorí primátori alebo starostovia takisto upozornili na to, že majú, samozrejme, rozličné finančné možnosti a boli by veľmi radi, keby mohli sami stanovovať tú hranicu, pod ktorou nebudú uplatňovať verejné obstarávanie. Ja sa domnievam sa, keď nami predložená novela zákona získa dostatočnú podporu v Národnej rade, vyriešime aj tie problémy, ktoré sú obsiahnuté v návrhu zákona pána Bohunického. Ďakujem za pozornosť.